Karsten Lauritzen (V), 2014-01-30:
Rigspolitiet oversender hvert kvartal en opgørelse til Folketingets Retsudvalg om indsatsen over for rocker- og bandemiljøet, og det er desværre dybt deprimerende og alarmerende læsning: Der blev i 2012 registreret 24 skudepisoder i det offentlige rum, der vurderedes at have relation til rocker- og bandekonflikten.
Sidste år, altså i 2013, var dette tal mere end fordoblet, til 55 skudepisoder.
Det, vi kan se, når vi dykker ned i tallene fra politiet, som vi altså får hvert kvartal, er, når det drejer sig om folk med relation til bandemiljøet: Der blev i 2012 foretaget varetægtsfængsling af 241 personer, mens det i 2013 var 304 personer.
Der blev i 2012 rejst lidt over 2.000 sigtelser fordelt på næsten 1.300 personer og beslaglagt næsten 1.300 skydevåben.
Det siger jo noget om, at det er et meget, meget alvorligt problem, vi står med.
På trods af at politiet anholder flere, sigter flere og varetægtsfængsler flere, vokser bandekriminaliteten altså.
Det illustreres jo også af, at vi sidste år, i 2013, havde 33 sager, hvor personer enten døde eller blev alvorligt såret, mod 18 sager i 2012. Så vi er enige med regeringen i, at der er en voldsom udfordring, og vi er glade for, at regeringen er kommet så meget til fornuft, at den trods alt har taget initiativ til en række ting.
Men regeringens svar i forhold til at modvirke utrygheden og bekæmpe banderne, som jo altså er at finde i det her lovforslag, er ikke tilstrækkeligt.
Forslaget indeholder en lang række initiativer, øget straf, øget forebyggelse, bedre vilkår for exit fra banderne, som på hver deres måde er et rigtigt skridt i den rigtige retning, men det er ikke noget stort skridt, i hvert fald ikke et tilstrækkelig stort skridt.
Men vi anerkender dog, at det er en bevægelse i den rigtige retning.
Jeg kan jo ikke gennemgå det hele, for det er en lang række af ændringer – små ændringer.
Man lægger f.eks. op til at stramme lidt for besiddelse af skydevåben på offentligt område; man lægger op til at øge straffen for det med nogle måneder.
Man lægger op til at udvide straffelovens § 81, som handler om, at rocker- og banderelateret kriminalitet kan give dobbeltstraf, men ikke i stort nok omfang.
Man lægger også op til at begrænse adgangen til prøveløsladelse for rocker- og bandemedlemmer, men kun i mindre grad.
Jeg må sige, at jeg, når jeg ser på de initiativer, som regeringen har taget, ikke tror, at det samlet set vil være tilstrækkeligt til at genskabe den tryghed, som der er behov for, og modvirke den utryghed, som banderne har skabt.
Og jeg må også sige, at jeg synes, at regeringens initiativer, selv om man må sætte pris på, at de foretager sig noget, kommer lidt sent, i forhold til at bandekonflikten jo brød ud for et år siden.
Så selv om der er en lang række initiativer, som vi i Venstre bakker op om, må jeg sige, at vi ikke betragter de initiativer som værende tilstrækkelige i forhold til at løse de banderelaterede problemer, som der er.
Der skal langt mere vidtgående ting til.
Der skal ikke blot fængselsstraffe, der bliver øget med måneder, men fængselsstraffe, der bliver øget med år, til, hvis vi skal modvirke den utryghed, som banderne skaber for den almindelige dansker.
Så selv om vi kan se nogle positive ting i regeringens forslag og vi er enige i en række af elementerne, stiller vi os altså skeptiske over for den reelle effekt af de forslag, som man kommer med, og det er også derfor, at Venstre sammen med de øvrige borgerlige partier har fremsat et beslutningsforslag, som vi så skal behandle som det næste her i Folketingssalen, hvor der er nogle helt andre og langt mere vidtgående strafskærpelser og forslag til forbedringer af lovgivningen, som vil have en reel effekt. Men vi anerkender, at regeringen har foretaget sig noget, vi anerkender blot ikke, at det er nok, og derfor skal jeg sige, at vi i Venstre vil nærstudere forslaget, og så vil vi tage stilling til, hvorvidt vi kan støtte det eller ej.